[{"text_idx": "#000002", "text": "Archivo de la etiqueta: g\u0302enerale"}, {"text_idx": "#000003", "text": "Dum la lastaj semajnoj tiu c\u0302i blogo spertis gravan teknikan problemon, kaj estis dumtempe nealirebla. S\u0302ajnas ke tiu solvig\u0302is, malgrau\u0306 mia mallerteco, kaj mi ec\u0302 profitis por s\u0302ang\u0302i la aspekton (tamen se vi trovas iun malgrataj\u0302on, bv informi min, kaj c\u0302iu sugesto estas krome tute bonvena)"}, {"text_idx": "#000004", "text": "Do, interalie mi ne povis informi tie c\u0302i pri s\u0302ang\u0302o en mia movada aktivado, sufic\u0302e grava, kiun probable multaj legantoj konas per aliaj rimedoj: mi c\u0302esis esti prezidanto de Hispana Esperanto-Federacio. Tiu estis dum la lastaj preskau\u0306 dek jaroj mia c\u0302efa okupo rilate Esperanton, kaj do mia E-vojo nun estos sufic\u0302e malsama. Ne atendu tie c\u0302i bilancon: mi planis g\u0302in fari en la hispana kongreso de la pasinta jaro, kiu devis esti prokrastita, kaj do g\u0302i restos por alia momento. Mi estas sufic\u0302e kontenta pri la tasko plenumita, sed jam sentis ke tiu tempo sufic\u0302is, kaj ke estas nun alies respondeco porti tiun torc\u0302on."}, {"text_idx": "#000005", "text": "Do, dum venonta tempo mi ne plu prenos organizajn respondecojn, almenau\u0306 ne kiel bazan okupon, sed tio ne signifas ke mi lasas la movadajn aktivadojn. Fakte, mi jam plenumis diversajn taskojn ekde tiu s\u0302ang\u0302o, kaj plu restos aktiva, sed iom de malantau\u0306e, kaj kun alia sento de (mal)respondeco. Mi nur akceptis la inviton repreni mian iaman postenon, kiun mi lasis okaze de la HEF-prezidantig\u0302o, de direktoro de Fondaj\u0302o Esperanto, veterana institucio kiu meritas ian relanc\u0302on."}, {"text_idx": "#000006", "text": "Krome, mi iomete prizorgis tiun c\u0302i retejon, kiun mi ne tro atentis dum la pasinta periodo, favore al la retejo de la asocio. Antau\u0306 kelkaj semajnoj mi enretigis diversajn tekstojn en la nebloga parto, kiujn mi publikigis antau\u0306e diversloke kaj trovig\u0302is iom disaj. Tamen, mankas ankorau\u0306 sufic\u0302e da taskoj por plibonigado, sed mi devas konfesi ke mi iom hezitas pri la entrepreninda laboro, c\u0302ar en tiuj c\u0302i lastaj jaroj la reto multe s\u0302ang\u0302ig\u0302is, kaj mi ne scias c\u0302u la iama celo kaj strukturo de la retpag\u0302aro plu same tau\u0306gas."}, {"text_idx": "#000007", "text": "Ekzemple, pri tiu c\u0302i blogo mem. C\u0302u homoj plu legas blogojn? Ekzistis tempo en kiu mi aktualigis mian blogon ec\u0302 du au\u0306 tri fojojn monate. Pli proksime, antau\u0306 kvin jaroj mi verkis blogeron titolitan \u201cNova vivetapo\u201d, kie mi informis pri novaj\u0302o en mia profesia vivo, anoncis ke la blogo spertos renaskig\u0302on... kaj de tiam verkis du artikolojn."}, {"text_idx": "#000008", "text": "Do, mi hezitis anonci ke nun ankorau\u0306 alia nova etapo alvenis, kaj promesi ke ankau\u0306 nun mi reaktivigos tiun c\u0302i komunikilon, c\u0302ar mi dubas c\u0302u tio veros. C\u0302u nun homoj legos longajn tekstojn, kiam 280 karaktroj sufic\u0302as por lanc\u0302i mallongan ideon? C\u0302u definitive venis la tempo de la au\u0306dvidaj medioj, c\u0302u per la jutubaj kanaloj, la novmodig\u0302intaj podkastoj, la instagramaj fotaroj, ec\u0302 la mikrovideaj tiktokaj\u0302oj?"}, {"text_idx": "#000009", "text": "Mi provu, kaj vi, la leguntoj, decidu. Tiu memreferenca teksto eble ne estas la plej eleganta maniero repreni la verkadon, sed, nu, mi s\u0302uldis tiun c\u0302i eksplikon. Espereble en la venonta okazo mi povos konigi ion pli interesan au\u0306 lanc\u0302i ion pli polemikan. C\u0302u g\u0302i meritos la penon?"}, {"text_idx": "#000010", "text": "Hodiau\u0306 mi komencis novan etapon en mia vivo, kaj mi volas tion komenti al miaj esperantaj amikoj, c\u0302ar probable g\u0302i havos konsekvencojn ankau\u0306 en tiu alia faceto de mia agado: hierau\u0306 estis la lasta tago de mia g\u0302isnuna, kaj probable ec\u0302 de mia entuta profesia vivo. Mi c\u0302esas labori kaj kvazau\u0306 emeritig\u0302as."}, {"text_idx": "#000011", "text": "Nu, tiu \u201ckvazau\u0306\u201d signifas ke ne temas pri vera emeritig\u0302o, mi ja ne estas tiom ag\u0302a. Mia entrepreno proponis programon de suspendo de aktiveco, per kiu mi plu restos ligita al g\u0302i, sed ne devos aliri la laborejon. Evidente, tio kau\u0306zas ekonomiajn sekvojn, c\u0302ar mia enspezo suferos relative altan eltranc\u0302on, sed post iom zorga pesado, ankau\u0306 pro la imageblaj malcertecoj de la nova situacio, mi konkludis ke la pas\u0302o meritas la penon, kaj decidis akcepti la proponon."}, {"text_idx": "#000013", "text": "Mi konscias ke iel mi povas min konsideri privilegia, c\u0302ar mi havis la s\u0302ancon elekti, sed samtempe la nova etapo malfermas c\u0302iajn malcertecojn, personajn kaj aliflankajn."}, {"text_idx": "#000014", "text": "Kion konkrete tio signifos pri mia esperanta agado? Nu, mi ankorau\u0306 ne scias. Dum la lastaj monatoj mi spertadis plurajn s\u0302ang\u0302ojn en mia vivo, ofte neatenditajn, kaj aliaj duone sin anoncas por venontaj monatoj, ke mi preferas ne tro antau\u0306vidi nek plani, sed rezervi ioman tempon g\u0302is kiam mi povos preni decidojn. Mi certe havos plian liberan tempon, kaj do povos dedic\u0302i parton al pluraj facetoj de mia esperanta vivo kiujn mi ne povis g\u0302is nun tiom zorge plenumi, kiom mi estus s\u0302atinta. Sed hodiau\u0306 ne demandu al mi kiujn."}, {"text_idx": "#000015", "text": "Escepte de tiu c\u0302i blogo, kiun mi tro longe neglektis dum la lastaj monatoj. G\u0302i ja devus sperti renaskig\u0302on, kaj servu tiu c\u0302i teksto por inau\u0306guri tiun c\u0302i novan etapon. Hej, mi revenas kun forto."}, {"text_idx": "#000016", "text": "Lastatempe mi ekrimarkas c\u0302e iuj amikoj ian lacecon pri Esperanto, foje ec\u0302 seniluziig\u0302on, c\u0302efe rilate al aktivado, informado kaj propagando. C\u0302u meritas la penon dedic\u0302i tempon disvastigi la lingvon? C\u0302u estas io malantau\u0306 g\u0302i krom simpla s\u0302atokupo au\u0306 okazo amikig\u0302i?"}, {"text_idx": "#000017", "text": "La demando nedubeble estas pli malnova, kaj jam aliaj traktis g\u0302in pli profunde kaj klere. Preskau\u0306 finig\u0302inte tiun c\u0302i tekston mi trovis ke sian personan respondon al simila zorgo nun publikigis kiel poezion mia amiko la verkisto Jorge Camacho en sia blogo. Bone, mi akceptas tion (min nur iom agacas la c\u0302eesto de la vorto \u00abkabei\u00bb, kiun mi plej mals\u0302atas, c\u0302efe se uzata ostempe au\u0306 minace), sed mia propra respondo iras en alia direkto."}, {"text_idx": "#000018", "text": "Kvankam mi povus paroli pri la personaj ligoj kaj la emocioj, mi konsideros nur la praktikan flankon, kial partopreni en la informa kaj ec\u0302 varba agado. La malnovaj celoj pri solvo de monda lingvoproblemo au\u0306 pri strebo al paca mondo ne plu estas lau\u0306modaj, s\u0302ajne, kaj c\u0302e multaj ec\u0302 cedis lokon al aliaj preskau\u0306 malaj, kiel savado de lingvoj au\u0306 elstarigo de identecoj. Konsiderante ke, kiel mi jam alifoje komentis, homoj plu venas al esperanto pro ideoj (ec\u0302 se ili restas au\u0306 foriras pro sentoj kaj emocioj), foje oni devas fari ekvilibrojn en ekstera informado pri tio, kiujn ideojn plu reprezentas Esperanto en nia nuna mondo (kaj tie c\u0302i mi ne aludas al la natura pluraleco de g\u0302iaj parolantoj)."}, {"text_idx": "#000019", "text": "La demando sin prezentas pli elstare en la nunaj cirkonstancoj en Hispanio. Kiel vi sendube jam scias, en tiu c\u0302i momento mia lando travivas fortan ekonomian krizon. La enspezoj kaj do la konsumado draste falis, la entreprenoj malpli aktivas, ofte devis fermi siajn pordojn, kaj entute la dungado s\u0302rumpis. La senlaboreco estas tre alta, c\u0302efe inter junuloj. La enspezoj de la s\u0302tato forte falis, kaj do la deficito altig\u0302is, kio devigas altigi la pruntojn, kies intererezoj tre kreskis, kondukante al forta elhakado de la sociaj elspezoj. La financa sektoro trovig\u0302is en malbona situacio, al kiu la registaro respondis favorante eksteran refinancadon, subtenatan de la s\u0302tato. Iom post iom kreskas la sociaj protestoj, kaj la konfido pri la regantoj falis al minimumo."}, {"text_idx": "#000020", "text": "Nu, en tiaj cirkonstancojn, kiun rolon ludas nia lingvo kaj nia movado? Kial batali por g\u0302i, kaj dedic\u0302i al g\u0302i la tempon kiun oni povus elspezi por pli premaj aktivadoj?"}, {"text_idx": "#000021", "text": "Mi donos mian personan opinion, kiuj estas la motivoj kiuj min plu pelos okupig\u0302i pri la lingvo, almenau\u0306 g\u0302is kiam miaj personaj cirkonstancoj konsilus agi alie. Mi konscias ke por multaj aliaj tiuj kialoj tute ne tau\u0306gas, kaj por aliaj, kiuj parte konsentus, ili konsistigos minimuman parton de ties propraj motivigoj, sed mi esperas ke ili povos instigi aliajn konservi au\u0306 kreskigi sian engag\u0302ig\u0302on. (Parenteze: mi denove emfazu ke temas pri persona takso, tute ne rilata al mia respondeco kiel prezidanto de Hispana Esperanto-Federacio; ec\u0302 se duoblig\u0302o ne c\u0302iam eblas, mi certe konas ke mi devas apartigi la neu\u0306tralan karakteron de la asocio disde mia persona politika kaj socia idearo)"}, {"text_idx": "#000022", "text": "Esperanto kiel vojo kaj ponto"}, {"text_idx": "#000023", "text": "Mia c\u0302efa motivo por Esperanto estas supernacieco. G\u0302i estis la kialo ke mi lernis la lingvon, kaj mi konsideras g\u0302in nun ec\u0302 pli grava. Lau\u0306 mi, la nuna krizo s\u0302uldig\u0302as al tutmondaj kau\u0306zoj (ec\u0302 se en Hispanio kaj g\u0302enerale en suda Eu\u0306ropo ekzistas propraj pligravigaj cirkonstancoj), kaj devos esti solvata nur internaciece. Alikaze, la eliro el la krizo venus per pligravigo de la internaciaj strec\u0302ig\u0302oj. Jam la historio pruvis en aliaj similaj okazaj\u0302oj, ke homoj respondas al la krizoj per rifug\u0302o en sian konkon, en la grupon (nacian, s\u0302tatan au\u0306 similan) kiu donas al ili apogon kaj komforton, ec\u0302 se tio kondukas neeviteble al komunan pligravigon de la averag\u0302a stato. Ec\u0302 se mi konscias ke temas pli natura socia dinamiko, kaj ec\u0302 se mi skeptikas ke homoj lernas el la historio, mi ne rezignas akcepti ke tiu estas neevitebla, kaj do, ankorau\u0306 pensas ke indas kontrau\u0306batali la naciismon."}, {"text_idx": "#000024", "text": "C\u0302ar naciismo ja kreskas kaj certe plu kreskos en tiuj cirkonstancoj. Ec\u0302 ene de Eu\u0306ropo, vi povas vidi kiel diversaj nacianoj kulpas la aliajn pro la ekonomiaj problemoj, kiel mi komentis en mia antau\u0306a blogero, kiam mi menciis ke ekonomiko estas naciista scienco. Ankau\u0306 ene de la s\u0302tatoj, la interbataloj inter administraciestroj celos kas\u0302i proprajn respondecojn, dum kulpigo al enmigrintoj povas farig\u0302i bona maniero trovi komunan malamikon au\u0306 propekan kapron en okazo de malfacilaj\u0302oj."}, {"text_idx": "#000025", "text": "En tiuj c\u0302i momentoj, Esperanto povas esti, miaopinie, vojo por alia pli justa solvo. Kompreneble, mi plene konscias pri nia nuna malforteco, preskau\u0306 sensignifeco, kaj do mi ne parolas pri la vojo. Sed g\u0302i povas montri alian manieron alfronti la komunajn internaciajn problemojn."}, {"text_idx": "#000026", "text": "Ekzemple, en momento en kiu Eu\u0306ropa Unio estas nur la reg\u0302lando de la s\u0302tatestroj kaj la burokratoj, kiuj preferas albordi la krizojn el sia propra malgranda intereso, kaj kiuj uzas la diferencon (nur portempan, bedau\u0306rinde, mi certas) de la ekonomia situacio inter la malsamaj landoj por nur emfazi siajn individuecojn, mi preferas la koncepton de Esperanto-Eu\u0306ropo, kiu atentas la homojn, kaj ne la naciojn (mi esperas ke ne necesas ke mi longe ekspliku tiun esprimon al esperantistoj; mi blogis pri tio en la hispana; mi nur klarigu tie c\u0302i ke tute ne temas pri tiuj song\u0302oj pri eu\u0306ropa identeco, kiujn tiom favoras iuj ideologoj en Eu\u0306ropa Esperanto-Unio, kaj kiujn mi trovas g\u0302uste la malo de miaj opinioj)"}, {"text_idx": "#000027", "text": "Je pli ampleksa nivelo, Esperanto povas farig\u0302i ponto inter civitanoj tutmondaj, kiel prave atentigas la c\u0302ijaran rezolucion de la Universala Kongreso, la unuan kiun mi vere atentas. Forigi tiujn miskomprenojn kaj antau\u0306jug\u0302ojn, kiuj igas nordeu\u0306ropanojn pensi ke latinidoj estas mallaboremaj s\u0302tatemuloj, dum tiuj c\u0302i pensas pri la egoismoj postulemaj de la unuaj, au\u0306 kiuj igas individuajn usonanojn kulpigi c\u0302inanojn, au\u0306 inverse, dum fakte la krizo venas el mistraktado fare de povuloj al c\u0302ies subuloj, c\u0302u per minilaboroj, per konstruaj vezikoj, per manipulado de financaj indicoj, per rabaj privatigoj, au\u0306 per simpla rekta s\u0302telado. Tiu rekta ilo, kiu konektas \u201chomojn kun homoj\u201d, plu valoras por forigi la mijarajn barojn."}, {"text_idx": "#000028", "text": "La internacia kunlaboro nepras en la socia agado. Miaopinie, g\u0302i estas, nun certe, la difina karaktero. Historio montris ke socialismo en unu lando farig\u0302as neeviteble s\u0302tata kapitalismo, c\u0302ar tiu devas komenci komerci kun ceteraj s\u0302tatoj, au\u0306 fali en mortigan au\u0306tarh\u0302ion. Ankau\u0306, en pli konkreta skalo, multaj ekonomiaj luktoj ene de la kapitalismo devas esti internaciaj: protekto de laboristaj rajtoj necesigas komunajn regulojn por eviti sklavigon en aliaj landoj, strebo al pli justa impostado devas kontrau\u0306batali la konkurencan senimpostadon kaj la fiskajn paradizojn."}, {"text_idx": "#000029", "text": "Denove mi ripetas ke mi bone scias ke nia lingvo ne estas nur en pozicio gvidi regan rolon en tiuj bataloj. Sed g\u0302i povas tau\u0306gi kiel ekzemplo kaj lumtur(et)o. G\u0302i povas esti la malgranda kontribuo al pli ampleksa batalo, en kiu ni estas nur ero."}, {"text_idx": "#000030", "text": "Se Esperanto estus nur hobio, mi mem jam delonge estus dedic\u0302intaj c\u0302iujn miajn strebojn al aliaj agadoj. Sed por mi persone, nia lingvo estas c\u0302efe ideo, ec\u0302 se ne c\u0302ies ideo. Se mi rajtas parafrazi la vortojn de onklo Zamc\u0302jo, \u201ckun tia Esperanto, kiu devas servi ekskluzive kiel ludilo au\u0306 hobio, mi volas havi nenion komunan\u201d."}, {"text_idx": "#000031", "text": "En grupo de hispaniaj gazetoj"}, {"text_idx": "#000032", "text": "Hodiau\u0306 aperis kvarpag\u0302a artikolo pri Esperanto en aro da hispaniaj j\u0302urnaloj (la grupo Vocento), kiu inkludas la plej gravajn en Eu\u0306skio,Valencio, Malnova Kastilio kaj aliaj regionoj (preskau\u0306 c\u0302iuj krom Madrido kaj Katalunio)"}, {"text_idx": "#000033", "text": "Dividita en du partojn, unu temas pri la reto, kun kvazau\u0306-intervjuo al mi mem, kun titolo \u00abLa plej universala el la lingvoj ricevas duan vivon per la novaj iloj havigitaj de la Reto\u00bb. La alia temas pri Pasporta Servo, kun intervjuo kaj foto al Manuel Pancorbo. Krom la antau\u0306aj ligoj, vi povas vidi la j\u0302urnalan aspekton en tiu c\u0302i albumo de Ipernity."}, {"text_idx": "#000034", "text": "La efiko g\u0302is nun estis tre pozitiva: nur kiel ekzemplo, la vizitoj al tiu c\u0302i retejo preskau\u0306 trioblig\u0302is g\u0302is nun, kaj c\u0302efe mi konstatis ke homoj ne nur j\u0302etis rigardon, sed vizitis plurajn pag\u0302ojn. Kiel oportune, ke, kiel mi informis g\u0302uste hierau\u0306, mi estis j\u0302us kompletiginta la pag\u0302ojn pri informado pri Esperanto en la hispana. S\u0302ajnas ke la laboro ne estis vana."}, {"text_idx": "#000035", "text": "Dum pasintaj tagoj mi iom modifis la parton de la retejo kiu temas pri Esperanto en la hispana. Precipe, mi enmetis tien kopiojn de diversaj tekstoj kiujn mi redaktis por aliaj retejoj, kaj specife por Suite101.net, kiu fine evidentig\u0302is sufic\u0302e fiaska iniciato. La laboro ne estas finita, sed nun eblas trovi relative kompletan dosieron pri nia lingvo. Vi povas rigardi la aspekton komencante per la indekso, kaj poste per jena enkonduko."}, {"text_idx": "#000036", "text": "Se vi trovas erarojn, au\u0306 se vi volas fari sugestojn, ne hezitu skribi al mi, au\u0306 enmetu la komentojn sube."}, {"text_idx": "#000037", "text": "Post pli ol du monatoj sen aktualigo de la blogo, mi revenis!. Mi ja devis s\u0302ang\u0302i la lokon, la aspekton, la teh\u0302nologion kaj la adreson. La antau\u0306aj artikoloj estas plu legeblaj tie c\u0302i, sed la teh\u0302nikistoj devigis min preskau\u0306 rekomenci el forma vidpunkto. Ne c\u0302io funkcias cent procente, sed mi esperas ke la formaj plibonigoj alvenos iom post iom, kaj ankau\u0306 nova enhavo estos disponebla."}, {"text_idx": "#000038", "text": "Dume, bonvolu aktualigi la adresojn de la blogo, kaj de la aktualigilo, kaj ne hezitu atentigi min se vi trovas ion teh\u0302nike strangan. Dankon!"}, {"text_idx": "#000039", "text": "Al inicio de la web"}]